২ এপ্রিল প্রধানমন্ত্রী নরেন্দ্র মোদীর জম্মু ও কাশ্মীরে চেনানি-নাশরি টানেল উদ্বোধন করতে যাওয়ার কথা। তারপর তিনি একটি জনসভাতেও বক্তৃতা দেবেন। তার আগেই উপত্যকায় একের পর এক জঙ্গি হামলায় রাজ্যের নিরাপত্তা ব্যবস্থা নিয়ে আবারও প্রশ্ন উঠল।
রবিবার জম্মু ও কাশ্মীরের মন্ত্রী ফারুক আন্দ্রাবির দুরুর বাড়িতে জঙ্গিরা হামলা চালায়। একজন পুলিশ কর্মী সেই হামলায় আহত হয়েছেন। তবে সেই সময় মন্ত্রী বাড়িতে ছিলেন না।
এর আগে পুলওয়ামায় ২ জন হিজবুল মুজাহিদিন জঙ্গি একটি পুলিশ দলের উপর হামলা চালানোর সময় নিরাপত্তা বাহিনীর হাতে নিহত হয়। 
শনিবার রাতেও জঙ্গিরা একজন সাব-ইন্সপেক্টরের ছেলে ও ভাইপোকে অপহরণ করে নিয়ে যায়। পরে তাদের ছেড়ে দিলেও যে গাড়িতে করে নিয়ে গিয়েছিল সেটি জ্বালিয়ে দেয়।